**Slovenský raj privíta leto na bicykloch**

Stratená 24.4.2013 - Zábavným cyklomaratónom začne letná sezóna v Slovenskom raji. Oblastná organizácia cestovného ruchu Slovenský raj pripravuje v sobotu 4.mája športovú udalosť na bycikloch, pri ktorej budú mať účastnici príležitosť prejsť bežne neprístupnú trasu.

Štartuje sa na niekoľkých miestach, vždy 9:00. "Účastníci zo severu budú štartovať v Smižanoch, na juhu akcia štartuje v Mlynkoch a Dobšinej. Účastníci z Banskobystrického kraja budú vychádzať zo Šumiaca," uviedol za organizátorov Ondrej Lunter.

Cyklisti štartujúci na Šumiaci, v Dobšinej a na Mlynkoch prídu do obce Stratená, kde na nich bude čakať sprievodca. S ním prejdú Glackou cestou na sever Slovenského raja do Podlesku. "Glacká cesta je pre cyklistov prístupná len so sprievodcom. Zahájenie letnej sezóny je skvelou príležitosťou cestou prejsť, " vysvetlil Lunter. Cyklisti zo severu prejdú Glackou cestou z Podlesku a akciu zakončia v Stratenej.

V obidvoch cieľových staniciach na účastníkov čaká zábava a občerstvenie. Akcia je vhodná pre všetky typy cyklistov. Zvlášť pre deti bude lákavý zber pečiatok na pripravených stanovištiach v priebehu cesty do špeciálnej knižky, ktorú od organizátorov dostanú na štarte. "Chceme turistom ukázať, že Slovenský raj je zaujímavý aj na bicykli, zároveň tiež prepojiť sever z juhom, " dodal Lunter.

Otvorenie letnej sezóny pokračuje kultúrnym programom v Smižanoch, v nedeľu na návštevníkov čaká zábavný program na Podlesku.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Oblastná organizácia cestovného ruchu Slovenský raj** vznikla za účelom zjednotenia regiónu a spoločnej prezentácie turistickej destinácie.

Mgr. Ondrej Lunter

riaditeľ OOCR Slovenský raj

+421 903 629 969

lunter.sfm@gmail.com